Anne Grete Holmsgaard (SF), 2006-03-29:
Det er vigtigt at internationalisere uddannelserne.
Det er vigtigt at få flere studerende ud til udlandet, og det er vigtigt at få flere udenlandske studerende ind på de danske universiteter.
Begge dele er nødvendige, og begge dele styrker internationaliseringen.
Det gælder de studerendes oplevelse af udenlandske universiteter indefra – oplevelse af en anden kultur og arbejde med et andet sprog – men det er lige så vigtigt, at det er en internationalisering, der foregår herhjemme, altså at der også bliver nurset om den, så de udenlandske studerende, der kommer, virkelig føler sig vel modtagne og kommer ind i et miljø, hvor de ikke er en enklave for sig selv, så de udenlandske studerende bare går for sig selv, men virkelig bliver blandet med de danske studerende.
Så med hensyn til formålet er vi enige med Socialdemokraterne.
Selve forslaget er bygget op i fire punkter.
Det første punkt handler om at få gennemtrevlet eller kulegravet de regler og procedurer, der gælder på nuværende tidspunkt, for at få gjort det synligt, hvad der er barriererne for øget internationalisering.
Det støtter vi meget varmt, og vi tror, at det vil være til stor glæde for alle politikere, uddannelsessøgende, studerende på universiteterne og universiteterne selv.
Det næste punkt handler om at afsætte en pulje på 100 mio. kr., som kan bruges til at præmiere universiteter, der gør en særlig indsats for at internationalisere, bl.a. i form af at lave fællesuddannelser og parallelle forløb.
Det synes vi også er en rigtig god ting, og vi tror bestemt, at det vil være motiverende for universiteterne, som også har brug for pengene til det.
Jeg må blankt indrømme, at jeg ikke helt kan gennemskue modellen, men sådan som jeg har forstået den, indebærer den også, at man får taxameteret, når man starter på en uddannelse, i stedet for at få det, når man afslutter en uddannelse.
Den del synes jeg ikke er klog.
Jeg mener, at den taxameterordning, vi har nu, hvor man får taxameteret for gennemførte moduler, er en god ordning, fordi den motiverer universiteterne til at have øje for, at man ikke taber for mange studerende undervejs og navnlig ikke i de første år, hvor vi godt ved at frafaldet er større, end det er i de senere år.
Den anden del handler så om vores generelle skepsis over for det, regeringen har foreslået, og det, Socialdemokraterne her foreslår i en let model, kan man vel sige, nemlig det, at man kan tage en del af taxameteret med til udlandet.
Hvis det skal være inden for de nuværende bevillinger, vil det betyde en udhuling af uddannelsesbevillinger, som i forvejen er blevet udhulet gennem de senere år.
Vi er i bund og grund dybt afhængige af, at vi har universiteter, der har en meget høj kvalitet.
Jeg kunne så forstå på hr. Torsten Schack Pedersen, Venstres ordfører, at det, man arbejder med i regeringen i øjeblikket, er sådan en eller anden form for positivliste over, hvilke uddannelser eller universiteter man kan tage taxameteret med til.
Det vil jeg gerne advare imod.
Der er ingen herhjemme, der har overblik over, hvilke universiteter der er i udlandet af høj kvalitet, og hvilke der er af lav kvalitet.
Og jeg forudser, at man, hvis man skal gennemgå alle de uddannelser, vil havne i et morads.
Jeg synes, at man i stedet for må sige, at det selvfølgelig koster at lave internationalisering, og bruge nogle penge på, hvis det er det, der skal til, at give øgede stipendier til at komme ud.
Nu er der jo meget forskel på, når man kommer ud, om man skal betale ingenting, lidt eller meget for at gå på det pågældende universitet, og det må der også i en eller anden udstrækning være afpasset efter.
Det fjerde punkt handler om at afsætte 80 mio. kr. til at understøtte det, forslagsstillerne kalder markedsføringsindsatsen, og til flere stipendier til udenlandske studerende.
Det er sympatisk, men jeg vil advare mod, at man laver et center, der gælder alle universiteter.
Det er bedre at have det her på det enkelte universitet, sådan at man arbejder med det derfra og ikke gennem et center, der har en selvstændig bestyrelse, hvor man skal gennem langt flere arbejdsgange, end det faktisk er nødvendigt.
Til gengæld vil jeg sige: En varm støtte til, at vi giver flere stipendier til mennesker fra fattige lande, som er velkvalificerede til at komme ind på danske universiteter.